افغانستان له هند سره خپله تاریخي ټسټ لوبه پيل کړه
د افغانستان او هند ترمنځ د کرکټ ټسټ (پنځه ورځنۍ) تاریخي لوبه د هند د بنګلور په ښار کې پیل شوه.
هند د پچې له ګټلو وروسته منډو جوړولو ته ملا وتړله. دا د افغانستان د کرکټ په تاریخ کې د دغه هېواد لومړنۍ ټسټ لوبه ده. خو هند بیا څه باندې ۵۰۰ ټسټ لوبې کړي دي. افغانستان د دغو لوبو لپاره له څه باندې یوې میاشتې راهېسې چمتوالي نیولي وو. دا لوبه د پنجشنبې په ورځ (جون۱۴) پیلیږي او پنځه ورځې به روانه وي. افغانستان د کرکټ د نړیوالې شورا دولسم بشپړ غړی شو چې د ټسټ لوبې یې پیل کړې. د کرکت نړیوالې شورا په خپل ټویټر کې افغانستان ته ښه راغلاست ویلی دی: اصغر ستانکزی کپټان، محمد شهزاد محمدي، جاوید احمدي، رحمت شاه زرمتی، حشمت الله شهیدي، افسر ځاځی (ویکټ ساتونکی)، محمد نبي، راشد خان، یمین احمدزی، وفادار مومند او مجیب الرحمن. اجینکا ریهاني، شکر دایوان، مورالي‌ویجی، پوجارا، راهول، کارتیک، پانډی،‌ جدیجه، اشوین، شرما او یادوف. کپټان اصغر ستانکزي هیله ښودلې چې ښه لوبه وکړي. د هند کپټان ریهاني بیا ویلي چې خوښ دی د افغانستان په تاریخي لوبه کې له دغه هېواد سره مخامخ دی. په همدې حال کې د هند صدراعظم نریندرا مودي دا یوه تاریخي او له ویاړه ډکه لوبه بللې ده. ښاغلي مودي په یو پیغام کې ویلي دي چې هند ویاړي چې له افغانستان سره د ټسټ لوبه کوي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.